Papersnake/gushiwen huggingface dataset:
平居多忧多病间从诗酒自乐即席为诗呈诸友且寓一时之怀也
彭汝砺（宋代）

不惜千金换酒醪，为君穷力赋离骚。乾坤尽入双吟眼，日月都归一醉毫。

平昔至诚倾益契，昨宵游梦得夔皋。穷途知负经纶器，烂醉西风首重搔。
登慈云岭
释净端（宋代）

千古慈云岭，诸方南北行。江波与湖水，极目两分明。
赐宴中书堂
梁临（明代）

凤皇台上燕儒臣，丞相传宣礼意频。琼漾葡萄银瓮露，金摇芍意玉堂春。

蓬莱冠盖天香满，鼎鼐盐梅道味醇。鼓腹愧蒙天泽溥，愿推馀滴惠蒸民。
同周可大莫子章同游证通寺
袁说友（宋代）

好友频相过，閒愁一笑忘。
逶迤萧寺径，淡薄老僧房。
饱饭溪山足，空门日月长。
归来怀妙语，心地转清凉。
和二十二弟龟山寺三绝
晁说之（宋代）

龟山之操恨时危，语乐徒劳鲁太师。
今日龟山无可恨，祥符年上御题诗。
贺王禹玉
元绛（宋代）

前殿听宣中禁制，南宫看集外朝班。
星辰影落三阶下，桃李阴成四海间。
送元晦
刘珙（宋代）

翩翩双黄鹤，结巢相因依。
一为天风便，矫翮西北飞。
岁华及晼晚，霜露侵征衣。
此行亦良苦，千里以为期。
堂上玄发亲，荣禄当及兹。
人生会有役，不复情凄洏。
徘徊都门道，欲语行且迟。
念子抱孤桐，窈窕弦古词。
清商奋逸响，激烈有余悲。
不辞弹者劳，正恐知音稀。
知音何足贵，我顾不可追。
物华楼
杨杰（宋代）

章郡物华楼上景，江湖城阁画图间。神仙已古遗踪在，牛斗从今胜气还。
缘识
宋太宗（宋代）

道经念诵信无为，清静玄言好自持。
苦行精修心不倦，嚥津往往过斋时。
送樊司理考满
史鉴（明代）

东方日出城门开，雨洒道路无尘埃。倾城出送使君去，前车后车相逐来。

路旁弱柳不堪折，秖把新诗赠离别。使君岩岩廊庙姿，三尺由来能自持。

平反不待慈母问，考课行对尚书期。最君治行当第一，一蹴登台不为疾。

君不见汉朝任人尚法律，狱吏往往为公卿。释之世谓冤民少，定国人称用法平。

况君明经取高第，比拟不能无重轻。更将古义决疑狱，莫谓明时无董生。
汉会稽铜虎符
吾丘衍（元代）

牙璋旧制此能存，铭刻昭昭汉后元。太守未惭司马徇，未信左契不虚言。
卜算子·感旧
苏轼（宋代）

自京口还钱塘，道中寄述古太守

蜀客到江南，长忆吴山好。吴蜀风流自古同，归去应须早。
还与去年人，共藉西湖草。莫惜尊前仔细看，应是容颜老。
李昭德为王弘义语
不详（唐代）

昔闻苍鹰狱吏，今见白兔御史。
鹤寿堂诗
苏天爵（元代）

奕奕新堂，滹水之阳。于以奉母，允寿且康。惟此滹阳，风物淳美。

允甘膳羞，亦孔之备。母氏寿康，由克致养。子职慎修，晨夕弗爽。

九皋之禽，其色尚玄。爰祝慈母，惟以永年。瞻彼冀方，俗俭而啬。

我固不忘，昊天罔极。生也属属，肄业诗书。堂构益崇，其永勿堕。
静芳亭
袁桷（元代）

帘外群山当画屏，白云如水度中庭。松花落径无人扫，失却莓苔一半青。
北路值春怀诸兄并朱志晓容同年
黄公辅（明代）

车马纷纷紫陌尘，无情草木自知春。枝头啼鸟如迎客，路上行知恨别群。

莱峒草堂荆树茂，宜民桥馆绨袍氲。况逢岁晚思更切，信是名缰逐此身。
斯远兄入城见使君郎中且谒尚书韩先生提属李
赵蕃（宋代）

雨后乘流绝快哉，眼中无适不诗材。
诗成去觅骑鲸李，衔袖探将一笑开。
复拜朝散郎
张舜民（宋代）

曾为朝散已多时，起废皇恩许再为。
学得子文无愠色，笑他白再强题诗。
虽无妄想追前境，犹有贪心刻后期。
祇向今冬求致仕，要将恩泽与孙儿。
七星岩
康卫（宋代）

天坠北斗精，人间书景福。岩石骈七峰，漠漠太古色。

磅礴压洪濛，崒嵂磨苍碧。中涵大穴洞，外与风云隔。

千夫廓有容，万状成叵测。谽谺露肝胆，槎牙列矛戟。

伏如龙虎卧，起若将士立。西窍通天关，虚明数千尺。

豁然一罅入，寂阒燃灯隩。幽秘若为藏，暗阏不可极。

龙床一鸟鷇，宛若蛇蜒迹。龙井下太阴，彷佛被元幄。

岂伊鬼神秘，乃是造化力。江寒烈水涯，春盎回阳律。

炎光流大地，凄凉入人骨。四时斡元气，可燕复可息。

平生谢康乐，不废登山屐。蓬莱在人世，昧者恒弗识。

达人昔来游，题诗满青壁。骎骎岁月深，惨惨烟霞积。

绝唱者何人，清新压元白。镌石苟无分，灵怪亦我惜。

缅思融结初，六丁万斧擘。
寄赠华阳洞隐者
李楙（宋代）

天上神仙白玉扉，春云谁绣六铢衣。
人间传得新诗句，为有高僧到紫微。
立春前三日雪明日犹未已时简子进彦博昆仲示
赵蕃（宋代）

衾冷方高卧，窗明误揽衣。
问梅穿破履，借米启柴扉。
晓日犹藏密，和风盍解围。
冬春俱正令，宁复病年饥。
有挟改数字不得者再吟二律 其二
郭之奇（明代）

我闻其语昧其颜，贝锦何须费老悭。肘掣能书安可怒，沙含频老亦惟艰。

鬼神名义千秋上，伯仲埙篪一念閒。纵使涂黄由尔辈，终馀副稿在名山。
楚人为诸御己歌
佚名（先秦）

薪乎菜乎。无诸御己讫无子乎。
菜乎薪乎。无诸御己讫无人乎。
骑吹曲辞九首 其五 塞门
耶律铸（宋代）

逻骑纷纷与寇军，递相窥隙伺残昏。忆曾延敌临高阙，示敛疑兵突塞门。
春日书怀
姚孝锡（宋代）

云散交情薄，棋翻世态新。
山容犹带腊，鸟语已回春。
节物惊心遽，丘园入梦频。
东风如解语，端笑未归人。
定慧相资歌
释延寿（宋代）

祖教宗中有二门，十度万地称为尊。
初名止观助新学，后成定慧菩提根。
唯一法，似双分，
法性寂然体真止，寂而常照妙观存。
定为父，慧为母，
能孕吉圣之门户。增长根力养圣胎，
念念出生成佛祖。定为将，
慧为相，能弼心王成无上。
永作群生证道门，即是古菩提样。
定如月，光烁外道邪星灭。
能挑智炬转分明，滋润道芽除爱结。
慧如日，照破无明之暗室。
能令邪见愚夫禅，尽成般若波罗蜜。
少时默，刹地静，
渐渐增修成正定。诸圣较量功不多，
终见灵台之妙性。瞥闻法，
才历耳，能熏识藏觉种起。
一念回光正智开，须臾成佛法如是。
禅定力，不思义，
变凡为圣刹地时。无边生死根由断，
积动寺劳巢穴堕。湛心水，
净意珠，光吞万象烁千途。
抉开己眼无瑕翳，三界元无一法拘。
觉观贼，应时克，
攀援病，倏然净。
荡念垢兮洗惑尘，显法身兮坚慧命。
如断山，若停海，
天翻地覆终无改。莹似琉璃含宝月，
倏然无寄而无待。般若慧，
莫能量，自然随处现心光。
万地门中为导首，一切时中称法王。
竭苦海，碎邪山，
妄云捲尽片时间。贫女室中金顿现，
壮士额上珠潜还。斩痴网，
截欲流，大雄威猛更无俦。
能令铁床铜柱冷，顿使魔怨业果休。
和诤讼，成孝义，
普现群生诸佛智，边邪恶慧尽朝宗，
蝼蚁鲲鹏齐受记。偏修定，
纯阴烂物刳正命。若将正慧照禅那，
自然亏法明如镜。偏修慧，
纯阳枯物成迂滞。须凭妙定助观门，
如月分明除雾翳。劝等学，
莫偏修，从来一体无二头。
似禽两翼飞空界，如车二轮乘白牛。
即向凡途登觉岸，便於业海泛慈舟。
或事定，制之一处无不竟。
或理定，唯当直下观心性。
或事观，明诸法相生筹算。
或理观，顿了无一无那畔。
定即慧，非一非二非心计。
慧即定，不同不别绝观听。
或双运，即寂而照通真训。
或俱泯，非党员定非慧超常准。
一尘入定众尘起，般若门中成法尔。
童子身中三昧时，老人分谈真轨。
能观一境万境同，近尘远刹我不通。
真如路上论生死，无明海里演圆宗。
眼根能作鼻佛事，色尘入定香尘起。
心境常同见自差，谁言不信波元水。
非寂非照绝言思，而寂而照功无比。
权实双行阐正途，体用更资含妙旨。
劝诸子，勿虚弃，
光阴如箭如流水。散乱全因缺定门，
愚盲只为亏真智。真实言，
须入耳，千经万论同标记。
定慧全功不暂忘，一念顿归真觉地。
定须羽，慧须闻，
勿使灵台一点昏。合抱之树生毫末，
积渐之功成宝尊。猕猴学定生天界，
女子才思入道门。自利利他因果备，
若除定慧莫能论。
幽菊燕贡士 其二
陈襄（宋代）

有幽斯菊，烨烨其华。烝尔髦士，惟其施兮，有显于家。

往，予无以将兮，惟古之歌。
淡黄柳 梦堤柳数株，丝丝欲绿，如在冥濛烟水边也。用白石韵为之
黄燮清（清代）

空濛写影。鹅粉飘芳陌。金缕初裁风恻恻。掩映谁家绣槛。

前度流莺定能识。

嫩阴寂。江南未寒食。锁烟雨、谢娘宅。甚离魂、化作销魂色。

料得蛾眉，怕因春瘦，先画楼台怨碧。
吉父用晁恭道韵作诗谢同会次韵
王洋（宋代）

蒲柳先衰祗自惊，静思前事似前生。
力侔元气推先觉，醉打愁城堪一行。
求援援暌缘富厚，鼓宫宫动亦万成。
会当载酒论奇字，日暮江天得细倾。
送唐彦博宰安丰兼寄呈淮西帅赵渭师郎中
范成大（宋代）

唐子皦自鲜，水清石粼粼。绣肠五车书，不鄙簿领尘。

黟山与桂岭，一笑二十春。天涯会面难，岁晚情话真。

五管无贤侯，但有岚烟昏。此岂功名场，往戍清淮滨。

北门诗书帅，平生吾故人。问讯今何如，凌烟上星辰。

为言落南客，病作寒螀呻。飘飘北归梦，夜绕吴淞云。
与孙宣教
释正觉（宋代）

作别江头五载余，海边相访未嫌迂。
山林意与世几绝，丘壑姿逢秋更癯。
约我道耕新活计，辍君诗战老工夫。
儿婚女嫁谁家事，居士有心从马驹。
梅花喜神谱 其五 烂熳二十八枝
宋伯仁（宋代）

汉帝欲成仙，王母从天下。结实动千年，三偷尤可诧。
西都留守宣徽
文彦博（宋代）

若比扬雄多一廛，仅同徐勉葺东田。沟塍万亩言之过，却恐增添助役钱。
吴。黄金车
孙元晏（唐代）

分擘山河即渐开，许昌基业已倾颓。

黄金车与斑斓耳，早个须知入谶来。
陵阳庙宋钟
瞿中溶（清代）

陵阳古仙人，记载说有二。姓窦名子明，其术善服饵。

剖鱼得丹书，学仙志以遂。或云放白龙，三年龙复至。

迎之上升天，颇类琴高事。县名始汉时，山分纪唐志。

今实在宣城，三峰各位置。庙貌古衣冠，血食斯土地。

旧碑已无存，难断汉晋异。有钟钮辟邪，冶铁勒款识。

己卯纪绍兴，俗书不成字。不知何年人，移来甘露寺。

急为涤尘封，审辨至再四。手拓墨本归，挥汗忘形瘁。

我昨访梓君，庙碑皆明季。又搜刻漏文，久已佚其器。

因叹古迹留，每遭造物忌。此非神仙护，完好良不易。

长揖谢陵阳，感君锡奇秘。
送丁秀才归四明
林逋（宋代）

有似东浮沧海君，乘槎泛泛逐归云。
蛟绡市得能为寄，擬写清真隐秘文。
戏题所见
杨万里（宋代）

田家不遣儿牧猪，老乌替作牧猪奴。
不羞卑冗颊得志，草根更与猪为戏。
一乌驱猪作觳觫，一乌骑猪作骐骥。
骑之不稳驱不前，坐看顽钝手无鞭。人与马牛虽各样，一生同住乌衣巷。
吧声哑哑喙欲乾，猪竟不晓乌之言。
骑者不从驱者斗，争牛讼马傍无救。
猪亦自食仍自行，一任两乌双斗争。
不缘一童逐乌起，两乌顷刻斗至死。
春日杂兴
王同祖（宋代）

清明过了柳花飞，帘外萋萋草正肥。
唤起惜春情绪处，空山残月杜鹃啼。
句
刘少逸（宋代）

波涛海寺秋。
有感
谭嗣同（清代）

世间无物抵春愁，合向苍冥一哭休。
四万万人齐下泪，天涯何处是神州？
题南山为表兄李世资
袁邮（明代）

仰止南山巅，屹然安且静。薰风时往来，离照日辉映。

飒飒动松冷，琅琅发高咏。声和气亦和，祯祥日相应。

抱真无别藏，积善有馀庆。竹梅振古芳，驻此悠悠景。

人生百岁期，未了登临兴。办得春服成，相携入篁径。
题叶坂梁氏南斋
赵抃（宋代）

我爱黉堂用意精，义方垂训为趋庭。学攻白玉须成器，教积黄金不似经。

满架简编终岁乐，拥门松竹四时青。诸生有遂登荣者，一月光能掩众星。
踏青
苏辙（宋代）

江上冰消岸草青，三三五五踏青行。
浮桥没水不胜重，野店压糟无复清。
松下寒花初破萼，谷中幽鸟渐嘤鸣。
洞门泉脉龙睛动，观里丹池鸭舌生。
山下瓶罂沾稚孺，峰头鼓乐聚簪缨。
缟裙红袂临江影，青盖骅骝踏石声。
晓去争先心荡漾，莫归夸后醉従横。
最怜人散西轩静，暧暧斜阳著树明。
方朔图
何景明（明代）

调笑东方朔，沉酣金马门。窃桃王母见，怀肉汉皇恩。

月下双鸾王，云间八骏奔。玉盘春不献，丹核代长存。

事往丹青错，图开锦绣屯。素湍摇弱水，玄圃折昆崙。

种树非潘县，迷花似楚村。千年一结实，万古自蟠根。

海日红犹烂，天风袅更繁。神仙皆羽翼，洲岛异乾坤。

无路乘黄鹤，何由踏赤鲲。市朝栖大隐，那识岁星魂。
句
吴全节（元代）

要知颜子如愚处，正是羲皇未画前。
悲哉行
沈约（南北朝）

旅游媚年春。
年春媚游人。
徐光旦垂彩。
和露晓凝津。
时嘤起稚叶。
蕙气动初苹。
一朝阻旧国。
万里隔良辰。
马上口占三绝
郑刚中（宋代）

露浓红透棠梨叶，风紧落疏荞麦花。
马首渐东京洛近，小寒无用苦思家。
五用喜雨韵三首
吴潜（宋代）

痴风盲雨骤难禁，撼壁掀窗夜向沈。
百种已灰当世念，一团都向故乡心。
伏鴽扑堕床头幔，饥鼠衔翻镜上簪。
闲打无为坐空寂，谁楼五鼓已侵寻。
寄隐者
韩偓（唐代）

烟郭云扃路不遥，怀贤犹恨太迢迢。长松夜落钗千股，

小港春迢水半腰。已约病身抛印绶，不嫌门巷似渔樵。

渭滨晦迹南阳卧，若比吾徒更寂寥。
示众
释道颜（宋代）

无用顽皮作气毬，谁人趯得上高楼。
如今潦倒浑无力，辊得行时即便休。
三月三日同杨松谷泛舟沁水
陈廷敬（清代）

始得方舟稳，沧波转路迷。涛声春昼外，寺影夕阳西。

杨柳横桥暗，桃花夹岸齐。十年江海兴，与尔手同携。
喜雨四首 其二
张耒（宋代）

手种五色蕉，意待听秋雨。南风扇旱日，破叶萎不举。

霶𩃱未终夕，绿润遽如许。秋色入书帏，已觉青鸾舞。
次临封十咏颂方侯德政 其八
蒙尧仁（明代）

侯治吾封好，祥光十路遥。二星联璧合，五友聚亭邀。

好锦霞千缕，清规冰一条。馀生才尔见，难数楙猷饶。
太湖诗·孤园寺（梁散骑常侍吴猛宅）
皮日休（唐代）

艇子小且兀，缘湖荡白芷。萦纡泊一碕，宛到孤园寺。
萝岛凝清阴，松门湛虚翠。寒泉飞碧螭，古木斗苍兕。
钟梵在水魄，楼台入云肆。岩边足鸣
钱虫，树杪多飞鸓。
香莎满院落，风泛金靃靡。静鹤啄柏蠹，闲猱弄揾虫奇。
小殿熏陆香，古经贝多纸。老僧方瞑坐，见客还强起。
指兹正险绝，何以来到此。先言洞壑数，次话真如理。
磬韵醒闲心，茶香凝皓齿。巾之劫贝布，馔以栴檀饵。
数刻得清净，终身欲依止。可怜陶侍读，身列丹台位。
雅号曰胜力，亦闻师佛氏。今日到孤园，何妨称弟子。
霜天晓角·满前儿女
刘子寰（宋代）

满前儿女。今日都欢聚。今也阿弥八十，儿也五十五。瓷瓯并瓦弥。山歌和社舞。但管年年强健，妆成个、西王母。
释褐后以诗代书寄舍弟伟恭
黄淳耀（明代）

崇祯十六载，南宫开选场。当春寇未退，计车颇徬徨。

诏用秋八月，广额登俊良。帝御皇极殿，发策垂天章。

揆日唱甲乙，释褐遵典常。余忝平流进，法得授曹郎。

休假未获请，思亲泪滂滂。今晨南雁飞，数行寄汝旁。

念与汝别时，燂烁侵衣裳。斯文苏陈辈，鹣蟨互携将。

前登三诏岩，慕彼鸿鹄翔。既读客城诗，永怀百鍊钢。

帆力疾脱兔，歘忽过维扬。淮水方暴涨，訇哮雷声长。

长年尽股栗，前有覆水航。河伯丐我命，夺食饥蛟肠。

亭堠孤屹屹，河之水汤汤。上有团团天，下有古战场。

捩舵漕河口，十里一泽梁。下流若地窖，上流若天仓。

毫发一失势，叩头不可禳。渐近梁山泺，饥民恶如狼。

进退正惶惑，闻贼破武昌。故相伏剑死，烝黎堕沸汤。

中夜仰天叹，星月无晶光。我行将安之，鱼烂四海疮。

稍前过任城，济阴遥在望。水木类江表，幽探暂相羊。

传闻寇搪突，独畏孔子堂。想见丝竹声，鲁壁尚洋洋。

上嘉鲁连子，下思马宾王。一死诚倜傥，万言亦琅琅。

陈迹郁连连，清源接幽沧。大都焚荡后，物色难具详。

入都秋萧骚，疾风捲高冈。挂壁略见蠍，鸣篱绝无螀。

余病懒终试，谁使强激昂。友生剧天伦，可惜遽分张。

座主山阴公，风神照岩廊。清冰绝汁滓，大圭不斲方。

赏我金石韵，协以宫与商。知我负烈气，勉以桂与姜。

顾余惭曩贤，公乃韩欧阳。伏睹天子圣，自责如禹汤。

共吺伏四罪，荧惑移灾祥。临轩徕茂异，皇盼为悦康。

惕息朝士内，曷以赞虞唐。眠食今粗安，酒釂三四觞。

赤侧渐辞去，借贷聊充囊。最苦羸马头，蹀蹀尘沙黄。

闭户学罄折，出户旋已忘。顾惟倔强姿，不耻沟壑僵。

安得弃生平，如彼转粪蜣。所以公卿门，干谒竟未尝。

馀外顺坎流，不用强论量。亲前虽奉书，苦语总遮藏。

汝为从容说，慎勿使悯伤。时方抡史才，储国之梠梁。

争门或迮指，此态岂可当。我欲拂衣归，赍持一月粮。

旧路不可行，匹马从东方。吴雪虽苦寒，不敌蓟北霜。

预畜明灯檠，照我髭鬓苍。一言先语汝，努力学佐王。

黥刖谋补息，如我事已忙。泚笔再三叹，沾襟涕淋浪。
恭进度宗皇帝挽词
马廷鸾（宋代）

四闰临朝浅，群生被泽深。
俭勤成禹圣，仁孝本虞心。
汉殿觞称玉，轩湖鼎铸金。
龙髯攀不得，清血但盈襟。
送钱伯同寺丞守严陵
楼钥（宋代）

去年送君来，今年送君归。
君善全去就，我独念别离。
君是忠孝全，袭紫传金龟。
门户二百年，所寄在一夔。
少年便老苍，况今更险夷。
不独妙言语，理窟深莫窥。
健笔照手泽，典刑从可知。
向来御祥琴，欲把江海麾。
促召归旧班，退食方委蛇。
世事等飘瓦，人情叹燃萁。
向非浑金质，百炼岂不衰。
浩然赋归欤，洁身而去之。
为僚曾未几，弃我忽若遗。
君既弃我去，谪仙复追随。
陡去二良友，掺祛重分岐。
前别易再会，今见当何时。
才具素绝纶，涵养日以滋。
且为牧严陵，赤手摩疮痍。
归来应不晚，青毡当属谁。
愿君厚自爱，岁寒尚相期。
谷口作
张乔（唐代）

巴客青冥过岭尘，雪崖交映一川春。

晴朝采药寻源去，必恐云深见异人。
石排山渡行
蔡肇（宋代）

中泠之西古石排，狂波悍浪何能摧。
颠崖骨立不受土，草木坚瘦知谁栽。
长蛇怒结花磥磈，苍隼饥啸寒毡毸。
舟师雨汗渡洑水，捩舵失手遭旋雷。
我行十月潮如落，百仞仡立青琼瑰。
天吴白鲸隐映没，贝阙珠宫空洞开。
沉沉窟宅閟奇鬼，赤衣驾马胡为哉。
群珠可燬不可照，扶桑羡门归去来。
奉和送金城公主适西蕃应制
韦元旦（唐代）

柔远安夷俗，和亲重汉年。军容旌节送，国命锦车传。

琴曲悲千里，箫声恋九天。唯应西海月，来就掌珠圆。
使风
文天祥（宋代）

渺渺茫茫远愈微，乘风日夜趁东归。
半醒半困模糊处，一似醉中骑马飞。
幽居漫赋
张玉娘（宋代）

细雨吹凉入户，閒花扶影移阶。愁人紫燕相语，古道清风去来。
塞上
周朴（唐代）

受降城必破，回落陇头移。蕃道北海北，谋生今始知。
上帅漕闵雨十首
彭龟年（宋代）

文移急征输，追逮及圭撮。
安得语里胥，反手逐旱魃。
次韵刘贡父従驾
苏辙（宋代）

一经空记弟传兄，旧德终惭比长卿。
扈驾联翩来接武，登科先后忆题名。
竹林共集连诸子，棣萼相辉赖友生。
它日都门俱引去，不应广受独华荣。
横桥
自成（清代）

横桥拂柳丝，春在画图里。终日送行人，只有桥下水。
园中偶题
陆游（宋代）

绿衣粲粲咮微丹，映叶穿枝立画栏。
莫恋主人惊不去，五陵年少有金丸。
再和
强至（宋代）

公到层轩雪已残，萧林素节晓相看。
山融爱日酥千点，地接顽相缟万端。
曾有金樽开兔苑，况无铁甲戍桑乾。
清风落纸成佳句，身世浑疑在广寒。
四月八日三绝 其二
刘克庄（宋代）

九龙吐香水，兹事已千秋。道是本无垢，年年浴未休。
偈颂一百零二首
释慧远（宋代）

咄咄牯牛儿，森森头角露。
姿贪肥腻草，胀杀孃生肚。
忆昔未离肥，已作牛王步。
今既离肥去，触讳没回互。
没回互病最堪忧，灌澉依前是好牛。
有时喜，未跨门栏先撒{尸下加叁去三}。
有时瞋，掉尾昂头不顾人。
有时好，舌端揽尽千峰草。
有时恶，掣断鼻头双服索。
而今风和日暖，江南江北去何之，
伫看深耕浅种拕犁杷正当时。稍乖角，
觅便宜。老夫不惜操刀手，
生捉归来活剥皮。
水调歌头·群动各已息
刘辰翁（宋代）

群动各已息，在汝梦中游。尘埃大地如水，儿女不堪愁。寂寂古人安在，冉冉吾年如此，何处有高楼。客有洞箫者，泪不下能收。

庾楼坠，秦楼渺，楚楼休。知公所恨何事，不是为封侯。自有此山此月，说甚何年何处，重泛木兰舟。起舞酹英魄，余愤海西流。
题曹娥庙
袁豢龙（宋代）

不是沉渊效楚平，爱亲念重受身轻。
一抔残土今如昨，千载英魂死亦生。
辞诧外孙堪称德，书传列女永扬名。
哀哀衔痛无时极，犹听江猨似哭声。
贺新郎 丙辰中秋看月虎邱同云臣雪持赋
陈维崧（清代）

风月佳无比。看石上、冰轮潋滟，长空新洗。金虎寒芒犹未散，耿耿吴宫剑气。

越显得、翠奁如水。赊取元宵今夜做，飐春灯、嵌遍秋山里。

十万盏，夜珠缀。

悬崖叠巘笙箫沸。曲才终、山腰楼阁，娇歌又起。簇坐广场纷笑语，何处香飘桂子。

问此乐、浮生能几。似欲天明天转碧，透星星、宿火吴姬肆。

凉兔魄，忍西坠。
万户张公庙堂诗
虞集（宋代）

于赫世皇，并用豪杰。一定宇内，櫜厥戈甲。既久既安，成宗继之。

祖功莫加，道在守持。狂夫兴谋，以动相国。曰昔祖宗，咸尚战克。

万方悉来，史皆前能。我独无名，曷称继承。蠢彼西南，翳丛负固。

聚落八百，各统女妇。人强善骄，马具竞豪。豢豕于牢，黄金饰槽。

取而有之，富可足用。赫乎功多，以世智勇。相臣以闻，天子曰嘻！

有是言哉，汝其试之。狂谋既售，谏言不入。既赋军实，弓钺仍戢。

馈饟启行，万里骚然。饥危蹈毒，未战已捐。番番名将，天子爪士。

镇于江浒，天子所使。狂夫忌之，承制驱之。讵思国谋，徒逞厥私。

将军慨言，死我臣职。可陷者身，不陷吾直。见制鄙庸，岂我召凶。

心知无还，况冀立功。与其矫诬，死彼狂手。孰与奋击，不丧吾守。

孤旅转战，身入不回。杀戮既多，身卒死之。三军失声，万士丧气。

孰明公心，君门万重。裹革东归，遥遥江壖。部曲候迎，悲风旆缠。

民怀其忠，士感其义。虎奋鹰扬，如见其至。卜庙得吉，东望际海。

神来妥之，有永无坏。狂夫辱国，天子震怒。立呼狂竖，斩以大斧。

狂罪则诛，死事奈何。褒封哀荣，百世不磨。岂惟不磨，元嗣御史。

既有兄弟，又多孙子。奕奕勋门，秩秩良材。天之报忠，岂有涯哉。
和题扇上渔翁图二首 其一
杨爵（明代）

满江秋月照艖明，水国云乡老此生。常虑中宵风雨变，孤舟时向岸头横。
十月二十八日东风
周伦（明代）

东风振疏林，竹树发寒响。喧啾繁鸟雀，急若惊矰网。

栖心无定枝，被雨翮难仗。何当埽积霾，天空月星朗。

林栖一高举，千里任浩荡。
酬范中丞见
费冠卿（唐代）

花宫柳陌正从行，紫袂金鞍问姓名。战国方须礼干木，

康时何姓重侯嬴。捧将束帛山僮喜，传示银钩邑客惊。

直为云泥相去远，一言知己杀身轻。
偈颂一百零三首 其八十四
释月涧（宋代）

达磨西来，传个策子。少至万言，多无一字。贱如金璧，贵如泥土。

第一句为君举，听著即聋，觑著即瞽。
中秋前五日刘绳庵廷尉移寓奉柬 其二
程景伊（清代）

移来家具菊初斑，篱落秋深静掩关。片石剜苔新作沼，小楼拄笏饱看山。

退朝诗思争花发，近市心情似水闲。旧雨过从容剥啄，联吟暇日好追攀。
湖南曲
区大相（明代）

湖南秋水渺烟波，万古萧条别恨多。虞帝南巡去不返，独留瑶瑟怨湘娥。
豫章逢王敬美入贺
黎民表（明代）

龙沙鼓吹引行驺，不作平原十日游。下士敢因县榻重，故人宁为解衣留。

江霞欲变千峰雪，篱菊初残九月秋。不是王程虚物色，卿云遥待郢歌酬。
梅花
葛天民（宋代）

寄远含芳别陇头，胡沙漠漠去无休。
谁招青冢千年魄，散作黄昏万斛愁。
画角霜清肠屡断，花光墨淡影空留。
年年最忆前村夜，一段孤明雪亦羞。
通判国博命赋假山
陈襄（宋代）

去年水潦百谷死，居糟无食食糟秕。
州之饿者数千人，黄岩之糟犹倍苁。
携持老少出城郭，尽撤墙屋无居止。
鬻妻弃子人不售，价例不复论羊豕。
白日市井闻号叫，夜堆廊庑如虫豸。
县官哀怜发赈救，一饭才得一盂尔。
出门未暇充喉咽，已有数十填填沟水。
我时过之不忍顾，往往悲咽胸填委。
岂无智虏裨万一，远地不得号君耳。
钱侯作倅忠且仁，悲怜饿殍如亲子。
日开官廪与之食，又令豪右发储峙。
昨日驰书白转连，披阵肝肾献金矢。
更乞兵储二万斛，糟之大命方有倚。
侯从新年作假山，自闻糟饥不得视。
非无泉石可般乐，人令方瘁何有喜。
愿侯勿遽爱此山，念此膢腊存狐蚁。
天无疫疠五谷熟，生者保聚归田里。
此山之石坚不坚，将与侯德无穷已。
句
吴璋（唐代）

始讶长郊从此断，忽惊行客近前来。
长髭和尚赞
释慧远（宋代）

突兀神光万寻，{毛上加合}{毛上加及}髭须百结。
声冤瑞应峰前，解道红炉片雪。
我今岙首问行踪，敢向虚空钉铁橛。
沁园春·卢蒲江席上时有新第宗室
刘过（宋代）

一剑横空，飞过洞庭，又为此来。有汝阳璡者，唱名殿陛，玉川公有，开宴尊罍。四举无成，十年不调，大宋神仙刘秀才。如何好，将百千万事，付两三杯。
未尝戚戚于怀。问自古英雄安在哉。任钱塘江上，潮生潮落，姑苏台畔，花谢花开。盗号书生，强名举有，未老雪从头上催。谁羡汝，拥三千珠履，十二金钗。
鹧鸪天·搭柳栏干倚伫频
史达祖（宋代）

搭柳栏干倚伫频，杏帘胡蝶绣床春。十年花骨东风泪，几点螺香素壁尘。
箫外月，梦中云，秦楼楚殿可怜身。新愁换尽风流性，偏恨鸳鸯不念人。
孟嘉
徐钧（宋代）

广坐人中便识真，德容言貌每相因。
龙山落帽相嘲论，引得文章压世人。
竹间吟
释文珦（宋代）

维昔晋唐人，其心多爱竹。
七贤子猷徒，往驾已悄复。
惓惓思此子，锄云种青玉。
劲节何亭亭，清风常穆穆。
质美而貌閒，对这良不俗。
遂老於其间，畴能赋淇奥。
送尔执北归后怅然有感
张永祺（清代）

乡关揽辔客心惊，薄暮空林倦鸟鸣。婚嫁向平双鬓改，酒棋谢傅一身轻。

桑乾雪映千山晓，易水霜流万壑清。话到微醺官舍后，膝前儿女倍含情。
旅怀
雍陶（唐代）

旧里已悲无产业，故山犹恋有烟霞。

自从为客归时少，旅馆僧房却是家。
校书秘书省对雪咏怀诗
刘孝绰（南北朝）

桂华殊皎皎，柳絮亦霏霏。讵比咸池曲，飘遥千里飞。

耻均班女扇，羞俪曹人衣。浮光乱粉壁，积照朗彤闱。

鹡鸰摇羽至，鹎鶋拂翅归。相彼犹自得，嗟余独有违。

终朝守玉署，方夜劳石扉。未能奏缃绮，何由辨国围。

坐销风露质，游联珠璧晖。偶怀笨车是，良知高盖非。

既言谢端木，无为陈巧机。
相和歌辞。铜雀妓
欧阳詹（唐代）

萧条登古台，回首黄金屋。落叶不归林，高陵永为谷。

妆容徒自丽，舞态阅谁目。惆怅繐帷前，歌声苦于哭。
雨后十小绝以一雨洗残暑万家生早凉为韵
章甫（宋代）

閒居何所宜，把酒策第一。
石田今有秋，痛饮事可必。
庆清朝 寿章丞二月初六
佚名（宋代）

点检尧阶，蓂生六叶，春深桃杏花开。长庚入梦，重新产谪仙才。

事业十年灯火，文章笔下若掀雷。果然是，两字功名，唾手拿来。

又况当年强仕，得志青云路，足慰高怀。紫泥凤诏，行须非次招徕。

金马玉堂风月，从容九棘面三槐。从今看，会唐九老，它日云台。
奉和袭美宿报恩寺水阁
陆龟蒙（唐代）

峰抱池光曲岸平，月临虚槛夜何清。僧穿小桧才分影，

鱼掷高荷渐有声。因忆故山吟易苦，各横秋簟梦难成。

周颙不用裁书劝，自得凉天证道情。
又三首
刘克庄（宋代）

莫惜倾囊更典衣，繁华尤诧送神时。
不惟宝髻修容出，亦有银钗跣足嬉。
但见春城催画角，何曾夜市拥牙旗。
遨头清偷君毋怪，畴昔书囊在殿帷。
怀京国
李德裕（唐代）

海上东风犯雪来，腊前先折镜湖梅。

遥思禁苑青春夜，坐待宫人画诏回。
罗汉松
屠隆（明代）

何年苍叟住禅林，百尺婆娑万壑阴。四果总来成佛印，一官应不受秦侵。

灵根岁月跏趺久，老干风霜面壁深。谡谡回飙响空谷，犹闻清夜海潮音。
效赵学士体成口号十章献开府太师
司马光（宋代）

东田小籍选新声，歌吹胡琴色色精。
客少有时全不用，天然水竹湛余清。
夏日雨后书事
文徵明（明代）

瓦溜初停旭日高，苔花晕碧草齐腰。一番浓绿催朱夏，昨夜新齐失断桥。

积雨情怀浑欲病，乍暄衣着最难调。西斋睡起都无事，时有幽禽破寂寥。
读大行皇帝遗诏感恩哀恸六首
刘克庄（宋代）

昨者欃枪久未收，宫中斋素却珍羞。
宵衣密遣庚牌递，露布差宽丙枕忧。
大渐忽然开玉锁，积勤端为保金瓯。
尧民莫不如丧考，况侍尧阶近璪旒。
行县道中遇暴风雨寄吕少蒙太博
冯山（宋代）

霖潦经时路未通，公言行县太匆匆。安知风雨欺人处，正在溪山绝险中。

一出到头馀日在，少留随分觉途穷。却因下马心方悟，欲速无成万事同。
明自己颂
释本先（宋代）

旷大劫来只如是，如是同天亦同地。
同地同天作么形，作么形兮无不是。
关王祠
李流谦（宋代）

诸葛张陈已上，将军未数黥韩。
暝夜险途风雨，令人悬相辛酸。
无客回天意 其二
邵雍（宋代）

恶死而好生，古今之常情。人心可生事，天下自无兵。

草木尚咸若，山川岂不宁。胡为无击壤，饮酒乐升平。
元章赠笔戏成一绝
王十朋（宋代）

东台使者妙诗文，赠我中书四十君。我不善书惭拜赐，中书今日遇将军。
偈六首
释法智（宋代）

深夜虚堂露气佳，冰霜著月没痕瑕。
木人打破琉璃碗，走过新罗始到家。
挽葛签判二首
刘宰（宋代）

少长相望五十年，君须未白工华颠。
拟求勾漏还丹术，忍赋山阳怀旧篇。
和友人春日即事
文彦博（宋代）

小院闲扃煦日长，静探琅简事虚皇。依依柳荫银塘暗，习习风虚玳押凉。

碧合暮云连础润，绿攀奇树透怀香。蒙山近得脩真诀，辟谷常餐太乙粮。
金峰寺
陈自新（宋代）

金峰寺外望蓝桥，只尺溪山路许遥。
世事昏人心似醉，倚栏无计遗愁消。
行帐八珍诗四首 其一 醍醐
耶律铸（宋代）

众珍弹压倒淳熬，甘分教人号老饕。饕大名非痴醉事，待持杯酒更持螯。
暮雨
杨冠卿（宋代）

飘飘为客久，在在与春期。
暮雨森寒意，花香閟旧枝。
看成南国老，惭诵北山移。
已悮世缘恶，怀哉归去迟。
次韵吕原明侍讲欢喜四绝句 其二 拾麦
饶节（宋代）

撝镰霍霍穟纷纷，多谢遗馀畀后人。负载归来对妻子，始知身是太平民。
不可知吟
邵雍（宋代）

犁牛生骍角，老蚌产明珠。
人虽欲勿用，山川其舍诸。
事固不可知，物亦难其拘。
一归于臆度，义失乎精粗。
送叶知郡
刘克庄（宋代）

家在春风住二年，借侯无路意恓然。
到来不饮官中水，归去难谋郭外田。
灯远村民多点塔，担轻津吏易排船。
壶公亦似追程送，青过囊山古寺前。
题高漫士为王明府绘吴航胜览
王恭（明代）

无诸故国新宁县，西控雄藩古侯甸。文物遥通汉职方，河山旧入秦封建。

霸气荣光几百秋，卉衣椎髻变中州。清朝礼乐弥寰宇，比屋弦歌见鲁邹。

六平远树烟中出，百里清晖趣非一。一片沧波海屿秋，千门霁色扶桑日。

沧波东逝日悠悠，忆昔英雄驻采舟。御国归龙何处在，太常云去至今愁。

伸蒙岩头桂香晚，中丞石上苔花满。陈迹空馀野鸟飞，英声不逐浮云散。

我侯远抱连城璧，僚佐相辉应籍籍。近郭行春露冕时，古台下马弹琴夕。

风流墨客龙门士，挥霍霜毫寄深意。都将胜槩纪方舆，更喜贤侯重民事。
题唐孟高息轩追用东坡先生韵
邓林（宋代）

唐君构幽轩，静坐度长日。访以当世事，举一顿忘十。

邀之城市当，掉头不肯出。问我走马来，公事何时隙。

因思人在世，百年如瞬息。何事苦营营，寝坐不安席。

因君谢尘鞅，归面达磨壁。
禁中新柳
施肩吾（唐代）

万条金线带春烟，深染青丝不直钱。又免生当离别地，宫鸦啼处禁门前。
贺新郎·路入蓝桥境
佚名（宋代）

路入蓝桥境。忆当年、云英来会，玄霜捣尽。争似温公风流婿，一笑欢传玉镜。便胜似、琼浆玉饮。自是振振佳公子，冰肌玉骨相辉映。一对儿，好厮称。夜深银烛交红影。雀屏开、凤帷拥绣，鸳衾铺锦。雨意云情应多少，梦到巫山一枕。好语向、耳边频听。但愿来春青云路，管一枝、青桂嫦娥近。闻早寄，凤楼信。
七言和君倚景灵行
沈遘（宋代）

东城大道何逶迤，中直清庙表六扉。右临景灵秘馆之翼翼，左六相国浮图之巍巍。

道旁第舍多赩赫，车无停轮马交策。风尘勃郁千丈高，素衣化缁双眦塞。

南阡穷巷我所居，上下省户两岁馀。病躯羸乘实厌畏，每趋径路宫城隅。

宫墙倚空背环极，隐嶙楼台露金碧。朝霞夕照天半明，墙下行人徒眩惑。

我尝入谒得纵观，威容物采严且完。鸾车岁岁躬献享，孝思肸蚃通神欢。

重门设卫日常阖，灵境那令世人杂。但见长松怪石列若屏，突兀阴森两遮匝。

我家东南沧海涯，乘时偶来观德辉。归飞故隐自有期，何必于此空叹欷。
借园杂咏 其十 种菊
成鹫（清代）

清明分善种，谷雨及时栽。即事堪怀古，长歌归去来。

人无终岁力，花仅一秋开。莫怪东篱下，沉吟日几回。
浪淘沙·一叶忽惊秋
贺铸（宋代）

一叶忽惊秋。分付东流。殷勤为过白苹洲。洲上小楼帘半卷，应认归舟。
回首恋朋游。迹去心留。歌尘萧散梦云收。惟有尊前曾见月，相伴人愁。
古仙洞
陈岩（宋代）

风袅藤萝水舞苔，洞门常闭不常开。草根满地皆灵药，彭祖偓佺曾到来。
昭君怨 本意
王夫之（明代）

千古英雄一泪。只在琵琶声里。冷笑看功臣。画麒麟。

娇面胡风吹皱。拚与红颜消受。赤凤不知愁。汉宫秋。
明白庵六首 其二
释德洪（宋代）

形与佛祖等，道致人天护。戒净福人天，心空同佛祖。
吴义姑诗
陈实（明代）

谩把微言质太初，人间谁更散于樗。义姑自昔闻全鲁，过客于今见式闾。

古井不波空照影，地炉留火助耽书。乾坤欲了西铭意，特为深恩制缟衣。
王提刑挽词
楼钥（宋代）

籍甚青箱学，醇乎赤子心。
片言皆可复，一伪不容侵。
处事几游刃，论交欲断金。
诸郎传素业，桂子看成林。
送姚姬传奉太夫人归桐城
吴定（清代）

身事艰如此，飘然返故乡。关山依老母，幻梦托空王。

野阔风驱雾，秋深月带霜。南陔私欲赠，无语忽沾裳。
南乡子·集句
苏轼（宋代）

怅望送春杯。渐老逢春能几回。花满楚城愁远别，伤怀。何况清丝急管催。
吟断望乡台。万里归心独上来。景物登临闲始见，徘徊。一寸相思一寸灰。
小桃晚发 其二
洪刍（宋代）

东风不识桃花面，惆怅多愁足病身。青帝也应怜逐客，小窗故剩一枝春。
送东平赵孟益赴徽政院译史
陈著（宋代）

秀出东平礼乐关，将车来览小南山。
西风承命双亲下，上国媒身九译閒。
腾踏青云金驿去，笑迎绿发锦衣不。
气方锐处须珍重，莫把赠言为等閒。
寄许黄门启衷
郑鹏（明代）

一别年华又两更，望中云树总愁生。激昂未信终无地，慰藉常愁最有情。

给舍长闻新谏草，客窗还对旧书檠。祝君万里身长健，乡国衣冠仗主盟。
桐庐县
胡仲弓（宋代）

富春山下桐庐县，江水萦回千万峰。
县宰何人真解事，做官来向画图中。
再拈六言代简蒋道林未尽之意三首 其一
湛若水（明代）

俯仰寥寥宇宙，白云抱膝长吟。六载星源雁渺，德山遗我好音。
岩陵道中
李弥逊（宋代）

禁路追随又两年，长竿那可使鱼缘。壮心未展伤迟暮，捷径无工较后先。

软饱三杯当去客，横蒲十幅得风船。眼中有句无人道，谁与收归古锦编。
临江仙·登凌歊台感怀
李之仪（宋代）

偶向凌歊台上望，春光已过三分。江山重叠倍销魂。风花飞有态，烟絮坠无痕。
已是年来伤感甚，那堪旧恨仍存。清愁满眼共谁论。却应台下草，不解忆王孙。
别洪复翁
方一夔（宋代）

十载与君友，何曾异悲欢。忧寒夜同袍，念饥日同餐。

晚节各大缪，浊世多波澜。我争东山墩，君赴金沙滩。

云萍不相接，我穷君长叹。出门重入门，转觉营生难。

故人赠尺书，招我来东安。水云三百里，飞鸿集江磐。

君如跨海鹏，发轫鶱鶱翰。咫尺视万里，归溯天池湍。

梅花点飞雪，相将理征鞍。新诗月几首，愿寄青琅玕。
腕伤将复聊短述
郑珍（清代）

庚戌九月望，柴翁左腕折。是时方晨雨，移桐视佣掘。

著屐指栽处，下阶齿忽蹶。卷卧泥沟中，但觉半体劣。

家人扶而起，不审中何骨。摇之响如箨，非断即挫折。

傅以药使苏，夹之板防脱。痛苦经一旬，寝饭赖结发。

余时又奉檄，矜佩教城阙。舁去焉能已，震掉岂得说。

俗云伤筋骨，瘥不百日越。直以不治治，弃投药与楔。

果然距至今，肿散脉归穴。微微与右异，稍稍终不别。

吁嗟老可悯，百网末由出。人患与天刑，静思怨尤灭。

为冶足必烙，为匠指必血。弄潮死潮头，厌虎落虎舌。

善将树下绝，善骑板齿裂。祸福尽自召，事异理可决。

山堂本童山，十载树成列。不知几千株，非候亦旋活。

岂知适心时，已逼丧己节。利害相倚伏，于兹悟根橛。

敬慎栗不败，万端堕昏忽。
蚊对
方孝孺（明代）

天台生困暑，夜卧絺帷中，童子持翣飏于前，适甚就睡。久之，童子亦睡，投翣倚床，其音如雷。生惊寤，以为风雨且至也。抱膝而坐，俄而耳旁闻有飞鸣声，如歌如诉，如怨如慕，拂肱刺肉，扑股面。毛发尽竖，肌肉欲颤；两手交拍，掌湿如汗。引而嗅之，赤血腥然也。大愕，不知所为。蹴童子，呼曰：“吾为物所苦，亟起索烛照。”烛至，絺帷尽张。蚊数千，皆集帷旁，见烛乱散，如蚁如蝇，利嘴饫腹，充赤圆红。生骂童子曰：“此非吾血者耶？尔不谨，蹇帷而放之入。且彼异类也，防之苟至，乌能为人害？”童子拔蒿束之，置火于端，其烟勃郁，左麾右旋，绕床数匝，逐蚊出门，复于生曰：“可以寝矣，蚊已去矣。”

生乃拂席将寝，呼天而叹曰：“天胡产此微物而毒人乎？”

童子闻之，哑而笑曰：“子何待己之太厚，而尤天之太固也！夫覆载之间，二气絪緼，赋形受质，人物是分。大之为犀象，怪之为蛟龙，暴之为虎豹，驯之为麋鹿与庸狨，羽毛而为禽为兽，裸身而为人为虫，莫不皆有所养。虽巨细修短之不同，然寓形于其中则一也。自我而观之，则人贵而物贱，自天地而观之，果孰贵而孰贱耶？今人乃自贵其贵，号为长雄。水陆之物，有生之类，莫不高罗而卑网，山贡而海供，蛙黾莫逃其命，鸿雁莫匿其踪，其食乎物者，可谓泰矣，而物独不可食于人耶？兹夕，蚊一举喙，即号天而诉之；使物为人所食者，亦皆呼号告于天，则天之罚人，又当何如耶？且物之食于人，人之食于物，异类也，犹可言也。而蚊且犹畏谨恐惧，白昼不敢露其形，瞰人之不见，乘人之困怠，而后有求焉。今有同类者，啜栗而饮汤，同也；畜妻而育子，同也；衣冠仪貌，无不同者。白昼俨然，乘其同类之间而陵之，吮其膏而盬其脑，使其饿踣于草野，流离于道路，呼天之声相接也，而且无恤之者。今子一为蚊所，而寝辄不安；闻同类之相，而若无闻，岂君子先人后身之道耶？”

天台生于是投枕于地，叩心太息，披衣出户，坐以终夕。
颂古三十八首 其三十七
释从瑾（宋代）

佛手驴脚生缘，南海波斯泛铁船。精金美玉团堆卖，毕竟何曾直一钱。
晨起将出寻梅 其二
陈献章（明代）

半树横枝太逼真，暗香疏影亦传神。芝兰失宠元无雪，桃李生嫌更媚春。

老干最宜千丈石，香风不动九衢尘。相思满眼天涯暮，迢递无因寄远人。
玉楼春
毛幵（宋代）

曲房小院匆匆过。急鼓疏钟催又去。来如春梦几多时，去似朝云无觅处。

金瓶落井翻相误。可惜馨香随手故。锦囊空有断肠书，彩笔不传长恨句。
挽向伯恭 其一
王洋（宋代）

十里林花带月萝，垄头车马断经过。可怜人物今如此，试问天经事若何。

篱下渊明惟酒菊，舟中范子任烟波。璇题金榜垂霄汉，千古荣名定不磨。
春贴子词 皇后阁五首 其一
周麟之（宋代）

沼荇微生绿，宫梅暗度香。五云凝紫禁，一气转青阳。
陆少宰与绳北上迂道见访山中赠别 其三
王世贞（明代）

东风不作薜萝春，物色劳君到隐沦。圣代夔龙方接席，可能容得弃瓢人。
某再获谢事归老洛师留守相公
文彦博（宋代）

二圣恩深念老臣，许从休退乐伊滨。重观景物皆尘迹，喜见居留是故人。

林下放怀无检束，樽前道旧长精神。公难久作东田伴，却作黄枢秉化钧。
渔家傲
吴某（宋代）

鶗鴂一声初报晓。
小园雨望
夸岱（清代）

六月繁阴远，荒村计亦赊。作池堪积雨，除草为妨花。

遂觉茅亭敞，还依水槛斜。凉风披绿野，幽意在桑麻。
青阳提刑哀些
汪元量（宋代）

提刑辞宋国，奉使到燕都。
入贡能全璧，怀归不献图。
看羊居北海，化鹤返西湖。
楚客歌哀些，临棺奠酒壶。
过中宿峡
释古邈（明代）

百尺嵯峨两岸齐，舟人报道是清溪。风高烟尽帆樯出，日午峰回峡影低。

林映佛灯疏磬度，崖悬春树野猿啼。绿波青草深深棹，恰似桃花客路迷。
如梦令·九九八方端锁
王哲（金朝）

九九八方端锁。团聚光明如火。焰焰做红霞，里面天花遍妥。成裹。成裹。莹莹明珠一颗。
次韵王安道节推过云盖
释德洪（宋代）

秀杰长沙幕，高才自敏强。同僚推俊逸，黼坐畏刚方。

惯吐珠玑句，宜便宴寝香。秋来能过我，听雨夜连床。
拟寒山寺 其八十五
释怀深（宋代）

求名趋于朝，求利入于市。古今朝市间，相争如鼎沸。

不如归山林，揩磨自心地。心地若分明，名利如唾涕。
寄苏州白二十二使君
张籍（唐代）

三朝出入紫微臣，头白金章未在身。
登第早年同座主，题诗今日是州人。
阊门柳色烟中远，茂苑莺声雨后新。
此处吟诗向山寺，知君忘却曲江春。
看新历
释文珦（宋代）

又看景定新颁历，百岁还惊五十过。
忆昔壮怀多旷远，只今衰鬓已蹉跎。
飘零世路饶荆棘，展转归心念薜萝。
春草夕阳江上去，不堪回首一长歌。
春光好·蘋叶软
和凝（五代）

蘋叶软，杏花明，画船轻。双浴鸳鸯出绿汀，棹歌声。
春水无风无浪，春天半雨半晴。红粉相随南浦晚，几含情。
项王庙
华镇（宋代）

刘氏功名未足多，谩将带砺指山河。楚宫一夜虽虚垒，汉殿百年还艺禾。

今日祠堂皆寂寞，当时江水自逶迤。有灵若忆生前事，应悔初为盖世歌。
浮萍
刘师邵（明代）

乍因轻浪叠晴沙，又趁回风拥钓槎。
莫怪狂踪易飘泊，前身不合是杨花。
台城路
仇远（元代）

海棠才试春光小，西风便吹秋去。白石粼粼，丹林点点，装缀东皋南浦。清游顿阻。谩空有园林，可无钟鼓。一曲庭花，隔江谁与问商女。

离怀浑似梦里，碧云犹冉冉，佳人何处。越岫鸡盟，秦楼燕约，争奈年华已暮。凭高吊古。算只有梅花，伴人凄楚。极目天长，淡霞明断雨。
西陂
詹羽（宋代）

野渡扁舟自在浮，惯来江上不惊鸥。
一竿钓破沧浪月，唤入芦花不点头。
冬雨叹
朱希晦（元代）

癸卯冬十月，海陬气候偏。风南忽风北，寒燠非常年。

缊袍御还脱，长箑挥不捐。胡为黄落时，花卉纷争妍。

虫鸣应蛰户，虹见饮长川。兼旬苦雾密，暝与痴云连。

深泥污后土，行潦凌高原。农夫辍耒耜，劳叹心悁悁。

二麦不得种，饥坑讵能填。格斗况未息，中原拥戈鋋。

天家重租税，疮痏谁能怜？安得倚天剑，一扫开青天。

金乌任腾翥，出自扶桑颠。阳光照六合，此屋俱欢然。
铁岭
沈承瑞（清代）

当门横铁岭，古郡号银州。市小人烟杂，天荒草木秋。

废城丁字泊，残壁李家楼。祇有柴河水，年年绕县流。
昆明春－思王泽之广被也
白居易（唐代）

昆明春，昆明春，春池岸古春流新。影浸南山青滉漾，

波沉西日新奫沦。往年因旱池枯竭，龟尾曳涂鱼喣沫。

诏开八水注恩波，千介万鳞同日活。今来净绿水照天，

游鱼鱍鱍莲田田。洲香杜若抽心短，沙暖鸳鸯铺翅眠。

动植飞沉皆遂性，皇泽如春无不被。渔者仍丰网罟资，

贫人久获菰蒲利。诏以昆明近帝城，官家不得收其征。

菰蒲无租鱼无税，近水之人感君惠。感君惠，独何人，

吾闻率土皆王民，远民何疏近何亲。愿推此惠及天下，

无远无近同欣欣。吴兴山中罢榷茗，鄱阳坑里休封银。

天涯地角无禁利，熙熙同似昆明春。
喜陈先辈及第（峤）
黄滔（唐代）

今年春已到京华，天与吾曹雪怨嗟。甲乙中时公道复，

朝廷看处主司夸。飞离海浪从烧尾，咽却金丹定易牙。

不是驾前偏落羽，锦城争得杏园花。
赠许石田为僧
郑清之（宋代）

平明对镜良独难，子能脱屣弹指间。
戏视此身如髦蛮，冠巾摆落逃繻关。
千钧强弩一笑弯，万钱买尽江南山。
厌渠世路车轮殷，赤脚健倒苔痕斑。
参寥佛印若是班，江湖风月不汝悭。
汝狂方醒众所欢，我独见之为三叹。
辨诘孔释语可删，白云深处输君闲。
洞庭用白乐天韵 其二
释元肇（宋代）

西缈东峨日未沉，洞庭山水更幽深。微茫雪浪疑浮玉，杳霭烟霞似紫金。

坛上绿毛遗灶冷，橘中皓首采芝吟。桃花洞口年年发，自是寻人不尽心。
杂诗绝句十七首
梅尧臣（宋代）

鹊衔高树蝉，危胁缫车响。
露腹不曾肥，杀之嗟已往。
浣溪沙
赵雍（元代）

翠锁蛾眉别恨浓。罗衣初试怯春风。相思只为两西东。帘卷玉钩云淡淡，香消金鸭雨蒙蒙。此情都在不言中。
送同年宫方伯怡云返嘉兴
卢见曾（清代）

四纪离群两白头，那教小聚不绸缪。花才开处席先步，月已残时吟未休。

堕泪有碑留汗简，立锥无地著菟裘。郎君佐郡西湖近，何必劳山始钓游。
金山寺
刘敞（宋代）

水面尘土少，山头炎景微。蛟龙能护法，鱼鸟各忘机。

空寂见佛事，幽閒滞客归。蓬莱似咫尺，拟纵海帆飞。
句
陈显伯（宋代）

分明贮秋汀一角。
擢英集述
司空图（唐代）

名利之机，古今相轧，混惟一致，宏则两忘。或高视于掞天，或雄张于击水。舍麟作凤，孰降等夷。捐璧握珠，自能辉映。遇则以身行道，穷则见志于言。各擅英灵，宁甘顿挫。自昭明妙选，振起斯文。荣虽著于方将，恨皆缠于既往。当西施之玩镜，不赏娥眉，岂伯乐之停车，空收骏骨。乃使盛时才子，翻衔泣玉之冤。异代沈魂，祇掷凌云之誉。九原谁诧，千载徒悬。思格前规，用伸来者。至若金库照灼，纨绮追攀，裕之则管乐通期，峻之则彭韩绝倒。人人骥路，云台之此日豪华。处处鸾丛，仙馆则当时寥落。各铭锺鼎，竞焕缇油。耻发誉于雕虫，肯争英于墨客。世上之九霄梯级，纵阻争先。机中之五色烟霞，无妨倍价。知音嘿已，作者谁尢。思慰穷津，用征逸藻。想其黎黄洞奏，锦绣毕陈。涵经天纬地之源，胸襟万象。骄晤月吟风之态，嵩华一毫。固当触兴牢笼，忘情蒂芥，况牙弦入契，郢握称珍。欣传赏奏之征，免茹投光之叹。固已翘心不朽，抚掌浮云。操奇而角富骊泉，炫采而夸鱼域。夫著言纪事，在演致于全篇。赋象缘情，或标工于偶句。虽豹文必备，方成隐雾之姿。而翠羽已零，犹称凌波之玩。诚欲兼搜于笔海，亦当间掇于兰丛。人不陋今，才惟振滞。韵笙簧于骚雅，资粉泽于风流。事窃推公，盖止交游之内。僭将罪我，益知褒采之难。题以擢英，庶能耸听。有唐仪曹外吏司空图。
密友花
董嗣杲（宋代）

此花谁谓结朋悭，点染繁枝怯手删。
丛矮暗埋晴径秀，刺多横接露篱间。
野香雨浥遗春态，茜艳风梢取醉颜。
情似酒浓甘倚附，不教疏远晚芳閒。
暗香 咏红豆
朱彝尊（清代）

凝珠吹黍，似早梅乍萼，新桐初乳，莫是珊瑚。零乱敲残石家树，乳得南中旧事。

金齿屐，小鬟蛮语，向两岸，树底盈盈。素手摘新雨。

延伫，碧云暮。休逗入茜裙，欲寻无处，唱歌归去。先向绿窗饲鹦鹉，惆怅檀郎终远。

待寄与，相思犹阻。烛影下，开玉盒，背人偷数。
泊凫矶江馆
赵嘏（唐代）

风雪晴来岁欲除，孤舟晚下意何如。月当轩色湖平后，

雁断云声夜起初。傍晓管弦何处静，犯寒杨柳绕津疏。

三间茅屋东溪上，归去生涯竹与书。
棕冠
刘克庄（宋代）

羽士过门卖，新翻样愈奇。
坚如龟屋制，精似鹿胎为。
邛杖扶相称，唐衣载最宜。
笑他蝉冕客，忧畏白须眉。
送春
吴锡畴（宋代）

新绿回环暗竹扉，静中物物总天机。
啼莺戏蝶浑如旧，莫是春风尚未归。
田母拒金图
丁易东（宋代）

噫嘘嚱，人奔奔，皆为名利之所役，贤反愚兮明反昏。

夜却金兮尚高洁，择一钱兮义同颉。莱芜甑中尘扑飞，悬鱼老子肝似铁。

四公皦皦何不墨，图中但见齐田稷。蠹吏亏纲勿足誇，特貌慈闱耀贞德。

奉君本欲娱亲喜，阿母怒兮惊且愧。若使当年一纳间，那得芳名播青史。

主圣亲贤臣涤衷，公金赐妪恩爱隆。非独舍之罪不诛，昭昭淳化扬仁风。

我披此传重踟蹰，岂独田卿贪若斯。谓语今人知不知，偷安苟富诚何如。

老万翁，志不渝，费千金，畜此图。此图传后世，后世重义轻金与。
访陆处士羽（一作访陆羽处士不遇）
皎然（唐代）

太湖东西路，吴主古山前。所思不可见，归鸿自翩翩。

何山赏春茗，何处弄春泉。莫是沧浪子，悠悠一钓船。
眉州驿舍睡起
陆游（宋代）

平生百无能，一嬾每自喜。
胡为八年间，逐食走万里。
身如盘汞转，人似炉丹死。
事君未免媿，富贵不如已。
雨余古驿凉，昼寐无错履。
澹然得高卧，睡思极清美。
心平了无梦，惊魇何自起。
尚嫌漆园蝶，肯作南柯螘！斜阳生木影，龙蛇满窗纸。
煎茶傥已熟，一笑问童子。
横田道中
蔡文范（明代）

西风萧飒见田庐，处处青山绿水居。
赛社客来成市暨，斜阳鸟去识村墟。
银丝鲤鲙池边斫，秋亩蹲鸱雨后锄。
漫说临邛真沃土，倦游人早似相如。
贺新郎·世路风波恶
辛弃疾（宋代）

世路风波恶。喜清时、边夫袖手，□将帷幄。正值春光二三月，□□燕穿帘幕。又怕个、江南花落。与客携壶连夜饮，任蟾光、飞上阑干角。何时唱，从军乐。归欤已赋居岩壑。悟人世、正类春蚕，自相缠缚。眼畔昏鸦千万点，□欠归来野鹤。都不恋、黑头黄阁。一咏一觞成底事，庆康宁、天赋何须药。金盏大，为君酌。
宫词 其四十一
花蕊夫人徐氏（唐代）

纱幔薄垂金麦穗，帘钩纤挂玉葱条。楼西别起长春殿，香碧红泥透蜀椒。
山居午睡起弄花三首
杨万里（宋代）

数片荷花漾水盆，忽然相聚忽然分。
从教压捺沉盆底，依旧浮来无水痕。
留题吴兴投老庵
张良臣（宋代）

白鹭悠悠去不还，渚云汀草一生闲。
暮年不入西州路，空倚梅花说住山。
句
释赞宁（宋代）

要路花争发，间门草易荒。
题汪水云诗卷十首
胡斗南（宋代）

越舞吴讴别几春，御船坊下即迷律。
年来依旧多游赏，半是南人半北人。
莺答
姜特立（宋代）

自是山禽侣，徒因语得新。
不堪供贵玩，却作李山人。
画笋
黄庚（元代）

锦箨斑斑带露痕，毫端写出君孙。
清高不肯埋尘土，根本虽无有节存。
禅人写真求赞
释正觉（宋代）

春山似肥，春雪才晞。
默中有句，用也无机。
不来而来兮非三界之笼络，无住而住兮是二仪之范围。
山中忆鹤林
白玉蟾（宋代）

可惜兮春光，芹泥香兮燕忙。
花红兮水暖，望美人兮天一方。
每至冬月辄写寒梅数枝因成短句二首 其一
弘历（清代）

索笑巡檐意最亲，依然逢得弄珠人。恰如老干孤山侧，不负年年捷报春。
画
王维（唐代）

远看山有色，近听水无声。
春去花还在，人来鸟不惊。
杏花天 其一 寄天台刘允叔
汪莘（宋代）

残雪林塘春意浅。倚碧玉、阑干日晚。天涯五色明如剪。上有新蟾占断。

从别后、水遥山远。倩说与、天台刘阮。方壶只有梅花伴。不似桃花庭院。
奉答择之四诗意到即书不及次韵 其三
朱熹（宋代）

东头不见西头是，南畔唯嫌北畔非。多谢圣门传大学，直将絜矩露天机。
生日口占
叶茵（宋代）

举室相先起五更，为翁诞日寿金觥。
痴儿未识翁年甲，五十年前今夜生。
句
郑清之（宋代）

玉质欲藏如许脆，铁芒何苦太尖生。
元符亲享明堂十一首
佚名（隋代）

合宫礼备，时维哲王。
堂筵四敞，明德声香。
圣孝来格，降福穰穰。
承承继继，万祀其昌。
留题灵岩
赵邦美（宋代）

披云佳处对青山，何必登高纵远观。岩谷幽深无限景，可怜多是等闲看。
高士咏 其四十六 玄晏先生
吴筠（唐代）

士安逾弱冠，落魄未修饰。一朝因感激，志学忘寝食。

著书穷天人，辞聘守玄默。薄葬信昭俭，可为将来则。
题画竹
仇远（元代）

净洗碧娟娟，颜色如少年。
窗前风收雨，阶下笋行鞭。
题披云亭
释绍昙（宋代）

大地黑漫漫，日月久韬□。
山藤聊一挥，神与境相会。
八纮净无尘，万象镜中翳。
天外出头看，笑擘阑干碎。
挽荆南帅张左司诗
项安世（宋代）

霄汉占贤辅，乾坤失大儒。斯文断命脉，识者叹穷途。

独拥全名去，谁供一世须。空馀千载事，不尽惜良图。
悯白菊两枝
周紫芝（宋代）

鲜鲜凌霜菊，艳艳粲云绮。团栾双毬枝，婆娑照窗几。

颇讶银台双，深憎泽兰紫。琐碎悬万铃，金钱坐堪拟。

彼美谁家姝，轩然两仙子。一登君子堂，衙官列桃李。

殷勤极调护，出斛埋地底。结草障飞霜，分渠泄流水。

那知病根株，咬齧遭蠹蚁。人生意外忧，多智亦谩尔。

朝来踏雪泥，呼奴亟移徙。东株真已萎，西株有生理。

萎者不自持，生者能有几。君看金谷园，花木亘百里。

忽然奇祸作，过眼尽荆杞。悠悠可奈何，归步一笑喜。
导引·凤箫声断
佚名（宋代）

凤箫声断，缥缈溯丹邱。犹是忆河洲。荧煌宝册来天上，何处访仙游。葱葱郁郁瑞光浮。嘉酌侑芳羞。雕舆绣幰归新庙，百世与千秋。
别帅垣登舟溯江
程公许（宋代）

暂来偶作两旬留，下榻惭非孺子俦。西阁夜阑犹跋烛，北岩晚霁趣归舟。

高城回首烟波暝，短棹支颐水国秋。岁晚束书岷下去，梁园空复羡枚邹。
桂花
程公许（宋代）

一秋无雨亦无风，比似常年迥不同。
鼻观了无分别想，道人结心本来空。
骢马朝天为戴元吉侍御作 其一
庄昶（明代）

行色秋江万里深，山中频送马蹄音。谏行言听真谁事，主圣臣良是我心。

肯许巢由甘自老，本知尧禹在于今。相逢莫怪题诗懒，两月头风痛不禁。
献陵怀古
丁炜（清代）

同姓占封此地嘉，贤王礼乐有光华。当年《大雅》归毛氏，落光遗宫忆汉家。

鸦啄残红翻柿叶，雁迷浅碧过蘋花。翛然立马苍茫外，城角秋深起暮笳。
十月十五日失舟
李流谦（宋代）

船头饱钣看扬舲，忽作翻浆不反瓶。
万死一生真是幸，九江三峡未尝经。
尚收弃物乾坤大，薄恃阴功祖考灵。
忧患偶来须理遣，可能为汝更星星。
席上口占和使君韵二首 其一
洪刍（宋代）

皂盖朱轓驻水滨，芳菲虽晚景犹新。何妨绮席三千履，不负阳春十二旬。
小山丛桂
曾协（宋代）

暗绿团团树，浮苍浅浅山。
不须吟些些，幽韵已班班。
金陵秋夜与彭寅之汤子重步月
文徵明（明代）

双阙深沉夜向阑，碧天露下葛衣单。风吹急柝严城闭，月照行人古道寒。

往事悠悠歌凤去，青山靡靡识龙蟠。壮怀万里同游在，满目风烟引剑看。
告春亭诗为江宁令荀晋仲作
王之道（宋代）

渊明晋高士，从官非所好。
当时令彭泽，为米聊寄傲。
公田三百亩，一稔足炊{瀑氵换酉}。
明年春二月，农以仲春告。
为言当举趾，西畴雨如膏。
雨后春日迟，不寒亦不暴。
欣欣木争荣，民析肯居隩。
感此万物时，吾年迫衰眊。
余生复几许，遑遑近颠倒。
翩然赋归去，岂为折腰躁。
兄也今渊明，强盛当远到。
学问穷古始，文章配盘诰。
十年宰两邑，五月政三报。
去冬得兄书，怜我加慰劳。
仁言暖於帛，失喜至舞蹈。
其间何所云，作亭县之奥。
为农榜告春，引意在劝导。
我欲求子诗，并以示倪耄。
春作苟尽力，秋成杏我祷。
先当起疲瘵，次用振凋耗。
别来忽九载，触绪增恋嫪。
塞命敢不勉，一笑一杯犒。
广陵曲戏赠黄昭质时昭质校士归 其一
袁宏道（明代）

一络青铜一面春，雕阑处处锁朱轮。试将校黑分黄眼，品取如花似上人。
寄省悟师
释智圆（宋代）

平湖波渺渺，踪迹杳难寻。
城里无时到，云边闭户深。
寒灯明古像，晚磬出疏林。
寂寞怀高趣，西轩日易沈。
回廊
孙原湘（清代）

回廊曲折遇芳踪，髻影低围钏影松。西子纱衾间自浣，小怜玉杵偶亲舂。

憨来略比司花女，痴绝求为买菜佣。深院日斜帘幕下，泥人刚道是娇慵。
定鼎门
褚载（唐代）

郏鄏城高门倚天，九重踪迹尚依然。

须知道德无关锁，一闭乾坤一万年。
立春帖子·太上皇后阁
周必大（宋代）

清晚鸣鞘下紫宸，玉觞椒酒寿双亲。
衮衣更得袆衣助，总道新春胜旧春。
武进八景为徐岭南纮作 其五 薛堰通津
陈献章（明代）

薛堰归何处，披图想具区。古来探本论，无欠也无馀。
即事
陈昌时（宋代）

石室无来客，閒云伴晚眠。
梦添身外事，发减锐中年。
小雨溪平路，牛衣业在田。
剑星横照胆，归意未应全。
赠陈秉常 其四
陈献章（明代）

我否子亦否，我然子亦然。然否苟由我，于子何有焉。

人生寄一世，落叶风中旋。胡为不自返，浊水迷清渊。
和客晏居四咏 其二 冰壶
张元凯（明代）

销暑珠光映玉壶，层冰高插赤珊瑚。广寒宫里人难到，河朔沉酣梦入无。
岳东伯游天台归赠
皇甫汸（明代）

平生山水兴，聊作越乡游。海峤千盘路，江城九月秋。

云中访精舍，花里下轻舟。何事怀婚嫁，经年独滞留。
拟韩偓体
张至龙（宋代）

一声阿鹊颤鸾双，学调新词未得腔。
拜了夜香郎唤睡，旋收鍼线背银釭。
寄强甫
刘克庄（宋代）

囝罢相依萤雪边，安知今汝亦华颠。
宁从欸乃翁孤钓，肯要原夫辈一联。
儿向诗中得三昧，吏钳纸尾怕分权。
客言大尹尤谦挹，每见屏星榻必悬。
踏藕
苏辙（宋代）

春湖柳色黄，宿藕冻犹僵。
翻沼龙蛇动，撑船牙角长。
清泉浴泥滓，粲齿碎冰霜。
莫使新梢尽，炎风翠盖凉。
陪范宣城北楼夜宴
张祜（唐代）

华轩敞碧流，官妓拥诸侯。粉项高丛鬓，檀妆慢裹头。

亚身摧蜡烛，斜眼送香球。何处偏堪恨，千回下客筹。
鹧鸪天 为乐籍张惠英赋
王恽（元代）

秋水芙蓉镜里仙。一枝明玉濯烟鬟。莺初解语调柔石，柳不胜烟拂画阑。

催叠鼓，按弓弯。楼心低月怯清寒。人生莫惜缠头锦，能得春风几度看。
题灵龟洞
张安修（宋代）

何年六丁驱霹雳，苍龙惊起穿崖石。
拿雷掣电卷波涛，来与真仙分窟宅。
上崖窅深如偶瓮，下崖人谽谺如空洞。
不知泉脉从何来，百面鼙鼓长汹涌。
大灵闯首浮中流，背隐八卦开双眸。
似闻夏潦不能没，疑有神仙司诸幽。
我曾雁荡观龙鼻，半日才通涓滴水。
岂如六月散甘霖，灵泉滚滚无穷已。
惜哉埋没荒烟中，车马来稀三叠重。
若教遗向飞来峰，龙井冷泉皆下风。
衡山道中遇雪四首
赵蕃（宋代）

急雪几欲塞路，奔流更逢绝杭。
惨惨不堪龟折，踆踆况度羊肠。
古琴诗
释智圆（宋代）

良工采峄桐，斗为绿绮琴。
一奏还淳风，再奏和人心。
君子不暂去，所贵禁奢淫。
后世惑郑声，此道遂陆沈。
朱丝鼠潜齧，金徽尘暗侵。
冷落横闲窗，弃置岁已深。
安得师襄弹，重闻大古音。
送戴少望知军入朝
韩淲（宋代）

二年人说戴江阴，五马常存万古心。肯以清朝为得路，岂开黄卷始知音。

见闻杂陋由来久，音旨亲承请自今。时世适然多出处，达观钟鼎等山林。
和裴相公傍水闲行
刘禹锡（唐代）

为爱逍遥第一篇，时时闲步赏风烟。

看花临水心无事，功业成来二十年。
游龙门分题十五首·鱼鹰
欧阳修（宋代）

日色弄晴川，时时锦鳞跃。轻飞若下韝，岂畏风滩恶。
人归晚渚静，独傍渔舟落。
题川无竭寄傲窗二首 其一
何梦桂（宋代）

远公招不到渊明，莲社千年迹已陈。莫道先生曾傲己，如今更傲世间人。
洗象行
宋祖昱（清代）

宣武门边尘十丈，御河六月观洗象。长槐高柳碧森森，駊騀如山屹相向。

传闻贡自西南夷，横纹皴扫苍藓皮。庞躯巨颡秀眉目，银钩才出收疮痍。

一入天门守环卫，三品官阶护军贵。刍秣长支月俸钱，驰驱每就公朝位。

先朝遗制开象坊，豹房虎圈纷周防。天生神物独驯谨，南薰伏日游沧浪。

涴涴金沟水涓洁，灌木阴中少炎热。跋足堪惊鸥鹭群，投身已荡鼋鼍窟。

俯仰看成岛屿浮，沿回漫数潭渊阔。千寻碧嶂闻奔雷，万里高空溅晴雪。

须臾不动浮中央，河干漠漠生微凉。极浦冥濛过疏雨，层城一面当斜阳。

紫髯奚奴挟双帚，祓濯频加不离手。回澜一洗尘垢清，复向波中自群友。

吾闻香象曾渡河，旃檀林下时婆娑。六牙齐现宝华坠，诸天缨络金盘陀。

壮观千人眼中见，一幅澄光净文练。象教休驮竺国经，军声久息昆阳战。

日色山龙映衮衣，香烟翟羽交宫扇。赤罽珠鞍按队过，他时对立含元殿。

从来驯象致昆明，滇地铙吹扶南城。圣朝不贵殊方物，洱海秋风笑独行。
茶园
留元崇（宋代）

岭根闻石吠，上到野人家。
山晚月有色，天寒梅未花。
蔬园依水石，茅屋带烟霞。
何物堪留客，烹茶成雪芽。
偈颂一一二首 其九十二
释清远（宋代）

迎日出门去，已觉披烟雾。冒月望山归，重露湿禅衣。

心悄悄，步迟迟。无孔笛，再三吹。哩哩逻，逻逻哩。游子乍闻征袖湿，佳人犹唱翠眉低。

君更听，莫狐疑。
夏旱
李复（宋代）

浮云蔽空旱日炽，日酷烧云云散裂。
云怒漏穿未肯去，日光迸散千道血。
蔽天顽狠斗不歇，天工默默无与决。
乘时争胜更苦热，鱼龙戢戢愁海竭。